Broj: 711-I-1824-M-117/23-08-23

Zagreb, 11. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 21. stavka 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **u predmetu obveznice Jadranke Matok-Bosančić, zamjenice gradonačelnika Grada Kaštela, povodom mišljenja Povjerenstva broj: 711-I-1435-M-117/23-06-23 od 7. srpnja 2023.**, na 23. sjednici, održanoj 11. rujna 2023., donosi sljedeću

**ODLUKU**

**Utvrđuje se da su obveznica Jadranka Matok-Bosančić, zamjenica gradonačelnika Grada Kaštela, i Grad Kaštela postupili sukladno uputama sadržanim u mišljenju Povjerenstva broj:** **711-I-1435-M-117/23-06-23 od 7. srpnja 2023. te da su upute provedene na način koji omogućuje izbjegavanje sukoba interesa obveznice i osigurava njeno zakonito postupanje u konkretnom slučaju.**

Obrazloženje

Obveznica Jadranka Matok-Bosančić podnijela je Povjerenstvu zahtjev za davanjem mišljenja s uputama za postupanje povodom planiranog stupanja u poslovni odnos trgovačkog društva CORONA-COPY d.o.o., u kojem je su vlasnici poslovnih udjela bračni drug i sin obveznice, s Gradom Kaštela u kojem obveznica obnaša dužnost zamjenice gradonačelnika, po osnovi nabave usluga najma printera procijenjene vrijednosti 7.000,00 eura bez PDV-a. U knjigama ulazne pošte zahtjev je zaprimljen pod poslovnim brojem 711-U-5020-M-117/23-01-26, dana 20. lipnja 2023. te je povodom istog otvoren predmet broj M-117/23.

Člankom 3. stavkom 1. podstavkom 34. ZSSI-a, propisano je da su gradonačelnici i njihovi zamjenici obveznici u smislu navedenog Zakona, stoga je i Jadranka Matok-Bosančić, povodom obnašanja dužnosti zamjenice gradonačelnika Grada Kaštela dužna postupati u skladu s odredbama ZSSI-a.

Člankom 21. stavkom 1. ZSSI-a propisano je da u slučaju kada tijelo u kojem obveznik obnaša javnu dužnost stupa u poslovni odnos s poslovnim subjektom u kojem član obitelji obveznika ima 0,5% ili više udjela u vlasništvu, obveznk je dužan o tome pravodobno obavijestiti Povjerenstvo.

Sukladno stavku 2. citiranog članka, Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja obveznika i tijela u kojem obveznik obnaša javnu dužnost u cilju izbjegavanja sukoba interesa obveznika i osiguranja postupanja u skladu s istim Zakonom.

Člankom 21. stavkom 4. ZSSI-a propisano je da obveznik, odnosno tijelo u kojem obveznik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Člankom 21. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 21. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Člankom 5. stavkom 1. točkom 3. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Sukladno navedenoj odredbi, bračni drug i sin obveznice su članovi obitelji obveznice u smislu odredbi ZSSI-a.

Povjerenstvo je, u skladu s citiranim odredbama ZSSI-a, na 14. sjednici, održanoj 7. srpnja 2023. obveznici dalo mišljenje broj: 711-I-1435-M-117/23-06-23, prema kojem Grad Kaštela može stupiti u poslovni odnos s trgovačkim društvom CORONA-COPY d.o.o., u vlasništvu bračnog druga i sina obveznice Jadranke Matok-Bosančić, ako obveznica i Grad Kaštela postupe u skladu s uputama Povjerenstva iz navedenog mišljenja.

U navedenom mišljenju Povjerenstvo je dalo uputu da je postupak jednostavne nabave usluga najma printera, bez obzira na procijenjenu vrijednost konkretne nabave u Planu nabave za proračunsku godinu 2023., potrebno provesti sukladno odredbama Pravilnika o provedbi postupaka jednostavne nabave (Službeni glasnik Grada Kaštela, broj 3/23.), kojima je propisan postupak nabave procijenjene vrijednosti jednake ili veće od 14.000,00 eura, a manje od 26.540,00/66.360,00 eura i to objavom poziva za dostavu ponuda u Elektroničkom oglasniku javne nabave te upućivanjem poziva na dostavu ponuda na adresu najmanje 1 (jednog) gospodarskog subjekta po vlastitom izboru na dokaziv način.

Istim mišljenjem dana je uputa obveznici Jadranki Matok-Bosančić da je dužna, vezano za postupak nabave usluga najma printera, izuzeti se od svih poslova koji bi joj bili eventualno povjereni u provedbi navedenog postupka, a ako na poziv za dostavu ponuda svoju ponudu podnese trgovačko društvo CORONA-COPY d.o.o. te ako navedena ponuda bude odabrana kao najpovoljnija, obveznica Jadranka Matok-Bosančić je upućena da je dužna navedenu okolnost deklarirati na Gradskom vijeću Grada Kaštela i na službenim internetskim stranicama Grada Kaštela.

Dana 5. rujna 2021. obveznica Jadranka Matok-Bosančić dostavila je elektroničkim putem dokumentaciju kojom se dokazuje kako su provedene upute Povjerenstva dane u mišljenju od 7. srpnja 2023., a istu je dokumentaciju Povjerenstvu dostavio i Grad Kaštela 6. rujna 2023.

Uvidom u dostavljenu dokumentaciju Povjerenstvo je utvrdilo sljedeće relevantne činjenice.

Gradonačelnik Grada Kaštela je 13. srpnja 2023. donio Zaključak o odobrenju postupka jednostavne nabave, KLASA: 406-02/22-01/0063, URBROJ: 2181-4-1/1-23-378, kojim je odobrena nabava najma printera u vrijednosti 7.000,00 eura bez PDV-a, dok je iznos planiran u godišnjem proračunu za navedeni predmet nabave 8.750,00 eura. Istim Zaključkom utvrđeno je da će se ponude zatražiti od dva gospodarska subjekta trgovačkog društva CORONA COPY d.o.o. i trgovačkog društva LASER d.o.o. te je imenovano pet članova stručnog povjerenstva za provedbu nabave, pri čemu obveznica Jadranka Matok-Bosančić nije imenovana za članicu stručnog povjerenstva.

Nadalje, utvrđeno je da Upravni odjel Grada Kaštela za financije, javnu nabavu i naplatu prihoda, Odsjek za javnu nabavu, izradio Zahtjev za prikupljanje ponuda za provedbu postupka jednostavne nabave za predmet nabave: Najam printera, evidencijski broj nabave: JN-2023/15, od 20. srpnja 2023. KLASA: 406-02/23-01/0052, URBROJ: 2181-4-03-03/2-23-4. Zahtjevom je, između ostaloga, utvrđena procijenjena vrijednost nabave u iznosu od 7.000,00 eura bez PDV-a te je utvrđen predmet nabave: pružanje usluge najma printera sukladno minimalnim tehničkim karakteristikama i traženom broju uređaja navedenim u tehničkoj specifikaciji i troškovniku. Prema navedenom Zahtjevu kriterij za odabir ponude je ponuda ponuda s najnižom cijenom, a ugovor se zaključuje na razdoblje od 12 mjeseci od dana obostranog potpisa ugovora.

Nadalje, Zahtjevom se utvrđuje da je rok za dostavu ponuda 10. kolovoza 2023. do 10,00 sati, da se ponude predaju neposredno na protokol ili preporučenom poštanskom pošiljkom te da će se javno otvaranje ponuda održati 10. kolovoza 2023. u 10,00 sati.

Uvidom u službene internetske stranice i dostavljenu dokumentaciju utvrđeno je da je predmetni Zahtjev za prikupljanje ponuda zajedno sa svom priloženom dokumentacijom, sukladno članku 14. Pravilnika o provedbi postupaka jednostavne nabave, objavljen 21. srpnja 2023. na službenim mrežnim stranicama Grada Kaštela https://www.kastela.hr/postupci-nabave/jednostavna-nabava te u Elektroničkom oglasniku javne nabave Republike Hrvatske - Modul Jednostavna nabava (broj objave 2023/OBP-02753).

Nadalje, uvidom u Zapisnik o javnom otvaranju ponuda od 10. kolovoza 2023. KLASA: 406-02/23-01/0052, URBROJ: 2181-4-03-03/2-23-7, utvrđeno je da je istoga dana u 10,00 sati stručno povjerenstvo, kao predstavnik naručitelja, uz prisutna tri člana, izvršilo javno otvaranje zaprimljenih ponuda te je utvrdilo da su zaprimljene dvije ponude: ponude ponuditelja CORONA COPY d.o.o. u iznosu od 6.911,60 eura bez PDV-a odnosno u iznosu od 8.639,50 eura s PDV-om i ponuda ponuditelja LASER d.o.o. u iznosu od 7.143,20 eura bez PDV-a odnosno u iznosu od 8.929,00 eura s PDV-om. Postupak otvaranja ponuda zaključen je u 10,05 sati. Uvidom u Upisnik o zaprimanju ponuda utvrđeno je da je ponuda trgovačkog društva CORONA COPY d.o.o. zaprimljena 27. srpnja 2023. u 13,47 sati, a ponuda trgovačkog društva LASER d.o.o. 28. srpnja 2023. u 10,45 sati.

Uvidom u Zapisnik o pregledu i ocjeni ponuda od 22. kolovoza 2023., KLASA: 406-02/23-01/0052, URBROJ: 2181-4-03-03/2-23-8, utvrđeno je da je stručno povjerenstvo utvrdilo da su u predmetnom postupku javne nabave pristigle dvije ponude koje su ocijenjene valjanim i to ponude ponuditelja CORONA COPY d.o.o. u iznosu od 6.911,60 eura bez PDV-a odnosno u iznosu od 8.639,50 eura s PDV-om i ponuda ponuditelja LASER d.o.o. u iznosu od 7.143,20 eura bez PDV-a odnosno u iznosu od 8.929,00 eura s PDV-om. Navedene ponude su rangirane prema kriteriju najniže cijene ponude na način da je ponuda ponuditelja CORONA COPY d.o.o. rangirana na prvom, a ponuda ponuditelja LASER d.o.o. na drugom mjestu. Pod točkom 15. navedenog Zapisnika utvrđeno je da naručitelj namjerava sklopiti ugovor o nabavi s ponuditeljem CORONA COPY d.o.o. iz razloga što je isti dostavio valjanu ponudu koja u potpunosti zadovoljava uvjete iz zahtjeva za prikupljanje ponuda i koja je prema kriteriju najniže cijene ponude ocijenjena najpovoljnijom. Zapisnik je potpisan od strane svih pet članova stručnog povjerenstva.

Dana 22. kolovoza 2023. gradonačelnik Grada Kaštela je donio Odluku o odabiru KLASA: 406-02/22-01/0063, URBROJ: 2181-4-1/1-23-393, kojom je za sklapanje ugovora o nabavi usluge u postupku jednostavne nabave „Najam printera“, odabrana ponuda ponuditelja CORONA COPY d.o.o. iz Kaštel Sućurca u iznosu od 6.911,60 eura bez PDV-a odnosno u iznosu od 8.639,50 eura s PDV-om, a koja je prema kriteriju najniže cijene ocijenjena najpovoljnijom. Navedena Odluka objavljena je u Elektroničkom oglasniku javne nabave Republike Hrvatske te je poveznica na navedenu objavu objavljena na službenim internetskim stranicama Grada Kaštela https://www.kastela.hr/postupci-nabave/jednostavna-nabava.

Nadalje, obveznica Jadranka Matok-Bosančić dostavila je Povjerenstvu na znanje presliku priopćenja od 5. rujna 2023. KLASA: 081-01/23-01/0002, URBROJ: 2181-4-1/2-23-3, koje je uputila Gradskom vijeću Grada Kaštela te koje sadrži potvrdu zaprimanja od istoga dana, a kojom u bitnom ukazuje na sadržaj predmetnog mišljenja Povjerenstva od 7. srpnja 2023. te obavještava da je po provedenom postupku jednostavne nabave Odlukom gradonačelnika od 22. kolovoza 2023. kao najpovoljnija odabrana ponuda trgovačkog društva CORONA COPY d.o.o.

Ujedno, utvrđeno je da je na službenim internetskim stranicama Grada Kaštela <https://www.kastela.hr/info/javna-nabava/sprjecavanje-sukoba-interesa> objavljeno javno priopćenje obveznice Jadranke Matok-Bosančić istovjetnog sadržaja kao i navedeno priopćenje obveznice prethodno upućeno Gradskom vijeću Grada Kaštela.

Slijedom navedenoga, obveznica je o okolnosti da je ponudu dostavio poslovni subjekt u vlasništvu njezinih članova obitelji obavijestila članove Gradskog vijeća Grada Kaštela te građane putem objave na službenim internetskim stranicama Grada, te u predmetnom postupku nije poduzela niti jednu radnju.

Povjerenstvo je utvrdilo da su obveznica Jadranka Matok-Bosančić, zamjenica gradonačelnika Grada Kaštela, i Grad Kaštela postupili sukladno uputama sadržanim u mišljenju Povjerenstva broj: 711-I-1435-M-117/23-06-23 od 7. srpnja 2023. te da su upute provedene na način koji omogućuje izbjegavanje sukoba interesa obveznika i osigurava njegovo zakonito postupanje u konkretnom slučaju.

Povjerenstvo upozorava da i kroz provedbu i nadzor nad provedbom ugovora o nabavi usluge najma printera može eventualno doći do pogodovanja trgovačkom društvu u vlasništvu supruga i sina obveznice Jadranke Matok-Bosančić te se stoga obveznica i tijekom provedbe predmetnog ugovora može naći u situaciji sukoba interesa ako bude na bilo koji način uključena u procese provedbe i nadzora nad provedbom predmetnog ugovora. Povjerenstvo stoga upućuje obveznicu da otkloni svako svoje sudjelovanje u predmetnim procesima, a nadležni odjeli Grada Kaštela trebaju obratiti posebnu pozornost na način izvršenja i redovito izvršavanje obveza iz potpisanog ugovora kako bi se izbjegle eventualne nepravilnosti te pogodovanja bilo koje vrste u provedbi navedenog ugovora.

Naposljetku se napominje da je u djelokrugu Povjerenstva provedba ZSSI-a te da je u tom pogledu u nadležnosti Povjerenstva, pored ostalog, davanje mišljenja i donošenje odluka u cilju izbjegavanja sukoba interesa obveznika i osiguranja postupanja u skladu s tim Zakonom, pri čemu se ističe da postupanja obveznika i tijela javne vlasti prilikom nastanka poslovnih odnosa s poslovnim subjektima s kojima su vlasnički povezani članovi njihovih obitelji moraju biti usklađeni i s odredbama drugih zakona koji uređuju uvjete i postupak stupanja u navedene poslovne odnose, u konkretnom slučaju s odredbama zakona kojim se uređuje područje javne nabave za čiju provedbu Povjerenstvo nije nadležno.

Slijedom navedenog, donesena je odluka kao u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Jadranka Matok-Bosančić, elektroničkom dostavom
2. Objava na internetskoj stranici Povjerenstva
3. Pismohrana